Munkebo: De to lade-standere, som Munkebo Kro har sat op til kroens gæster, benyttes flittigt alle ugens dage. Det fortæller kroejer Finn Egebjerg Rasmussen:

- Vi har to forskellige ladere. Den originale Tesla-lader og en almindelig 220 volts lader. Vi har sat dem op, fordi vi synes, det er en god idé med flere elbiler, men også fordi Tesla har et sindssygt godt system, hvor de henviser til ladestationer på deres computere, så bilen guider dem herhen, når de er ved at løbe tør for strøm, siger han.

Laderne står lige ved kroen, og Tesla-laderen har kun kostet de arbejdstimer, som en elektriker skal bruge på at stille den op. Begge ladere er gratis at benytte for kroens overnattende gæster.

- Men nu er gæster også begyndt at komme for bare at få en frokost og en kop kaffe, mens de lader bilen op. Men det er jo ikke gratis at have de ladere stående. En Tesla koster 200-250 kroner at lade op. Derfor er vi begyndt at overveje, om vi skal tage betaling for det, fortæller Finn Egebjerg Rasmussen.